钦定古今图书集成/理学汇编/学行典/第195卷 > 丁溁
## 钦定古今图书集成/理学汇编/学行典/第195卷 > 丁溁

按《溧水县志》：“丁溁，成化闲为诸生，事母孝。母死，庐墓
侧。时王令弼称长者，甚悉溁哀毁状，迺过慰之，与之
语，若将厌厌从地下者。令为嗟叹不已。令凡三过溁，
卒无异曩所见。令去，溁亦无所报谢，令益高之。将闻
其事于朝，溁逊谢曰：‘使君意良厚，独奈何使溁以大
不幸者就旦夕名，溁且愧死矣’。令亦惊谢曰：‘吾欲以
旦夕名重轻子曩，实非知子者’。”后岁馀，溁为赀郎入
都，王令时在比部，因撰《丁孝子庐墓记》赠之，雅非溁
意也。